Мыбдежым Iуэху цIыкIуфэкIу щыщыIэкъым
Иджыри зэIубзкъым мы махуэр хэт сыт щыгъуэ къигупсысами, ауэ ар быдэу епхащ щIыуэпсым емыгуэуэнымрэ ди зэран емыгъэкIынымрэ ехьэлIауэ длэжьыпхъэхэм.
Гъатхэпэм и 30-м «удзыфэхэм» къызэрагъэпэщ хабзэщ дыкъэзыухъуреихь дунейр хъумэным, зэлъыIухыным хуэгъэза зэхыхьэхэр, щIыхьэхухэр, псэущхьэхэмрэ къэкIыгъэхэмрэ яхуэсакъыным къыщыхураджэ дерс зэмылIэужьыгъуэхэр. Абыхэм щызэхах псалъэмакъхэм цIыхухэр ирагъэгупсыс ЩIы Хъу-рейм нэхъри хуэсакъын зэрыхуейм, армыхъуамэ абы зэман мыжыжьэм насыпыншагъэшхуэ къылъысынкIэ зэрыхъунум, нэгъуэщIхэми.
ЩIыр хъумэным и махуэм дигу къегъэкIыж щIыуэп-сыр къабзэу щыгъэтыным дэтхэнэ зыми хэлъхьэныгъэфI зэрыхуищIыфынур. Мыбдежым Iуэху цIыкIуфэкIу щыщыIэкъым. Сыт хэлъыр кIэрыхубжьэрыхур къапщтэу сэмб щхьэхуэ иплъхьэным е пхъэнкIийр къыумыхьэжьэ щIыкIэ абы хэлъ пластикымрэ пкъыгъуэ быдэхэмрэ зэхэдзыным. Ахэращ, Iуэху къызэрыгуэ-кIыу къытщыхъуми, дызытес ЩIы Хъурейр щыпсэугъуафIэу къызэтезыгъэнэнур. КIэщIу жытIэнщи, ар нэхъ къабзэ щIыныр, зэлъыIутхыныр ди сэбэп зыхэлъщ.
ЦIыхум езыр зыхуэмеиж тхылъымпIэ кIапэр къыздыхуэзэм деж щыхыфIимыдзэмэ, псыр зэригъэзахуэмэ, мэз лъапэм щы- зэхэсахэм я кIэрыхубжьэрыхухэр зэхуахьэсыжмэ — апхуэдэ IуэхущIафэ мыинхэми ди планетэр нэхъ къызэтрагъэнэнущ, ди узын- шагъэри ирагъэфIэкIуэнущ.
ЩIыр хъумэным и махуэм дэ псоми IэмалыфI къыдет къытщIэхъуэ щIэблэр щыпсэуну дунейм нэхъ дызэрыхуэсакъыным дегупсысыну. Языныкъуэхэм деж дэ къытфIощI дыкъэзыухъуреихь дунейр зы цIыхум и закъуэ къарукIэ нэхъ дахи IуплъэгъуафIи тхуэмыщIыну. Ауэ ар щыуагъэщ — щIыуэпсыр хъумэным ехьэлIа лэжьыгъэхэр дэтхэнэми езым и деж къыщыщIидзэжыпхъэщ. Ар шэч къызытумыхьэнщ.
А псом къадэкIуэу зыщыдгъэгъупщэн хуейкъым зи гугъу тщIы мы Iуэхум зы махуэ е, уеблэмэ, зы илъэс хухэтхкIи зэрымащIэр. Дызытет ЩIы Хъурейр хъу- мэнымрэ зэIузэпэщ щIы- нымрэ ехьэлIа лэжьыгъэхэр сыт хуэдэ зэманми едгъэкIуэкIыпхъэщ.
КЪУМАХУЭ Аслъэн.
